Αθήνα, 15 Μαΐου 2025

**ΔΕΛΤΙΟ ΤΥΠΟΥ**

**Η ΚΕΕΕ στην Πάτρα και το Regional Growth Conference 2025**

**Γ. Βουτσινάς: «Θέλουμε συμβόλαιο με την κοινωνία, με στόχευση τη στρατηγική ανάπτυξη της χώρας»**

**Για τον ρόλο των Επιμελητηρίων ως εξειδικευμένων συμβούλων της πολιτείας, με κατάθεση νομοθετικών προτάσεων και προληπτική δράση μέσω τεχνοκρατικών ομάδων έκανε λόγο, από το βήμα του Regional Growth Conference 2025, ο πρόεδρος της ΚΕΕΕ, Γιάννης Βουτσινάς.** «*Εκπροσωπούμε το επιχειρείν -μικρές, μεσαίες και μεγάλες επιχειρήσεις. Γνωρίζουμε τις ανάγκες της αγοράς. Ο* ***ρόλος των Επιμελητηρίων πρέπει να αναβαθμιστεί και να δύνανται να συμμετέχουν ενεργά στη διαμόρφωση πολιτικών.*** *Δεν γίνεται να ψηφίζονται νόμοι χωρίς την παρουσία μας στη διαβούλευση.* ***Επιθυμούμε προληπτική παρέμβαση στη νομοθεσία και ενεργό εμπλοκή στη χάραξη πολιτικής***» σημείωσε χαρακτηριστικά, προτείνοντας **ένα «συμβόλαιο με την κοινωνία» για τη στρατηγική ανάπτυξη της χώρας.**

**Ο πρόεδρος του Επιμελητηρίου Ηλείας και γενικός γραμματέας της ΚΕΕΕ, Κώστας Λεβέντης**, αναφέρθηκε στις ενδοπεριφερειακές ανισότητες. Ο κ. Λεβέντης πρότεινε, ως βάση για την ουσιαστική στήριξη των ΜμΕ, **τη σύμπραξη των Επιμελητηρίων με την τοπική αυτοδιοίκηση, τα πανεπιστήμια και τα ερευνητικά κέντρα αλλά και την ενεργοποίηση διαδικασιών διάγνωσης των αναγκών των επιχειρήσεων.** Σε ότι αφορά το τραπεζικό σύστημα και τις ΜμΕ **ο κ. Βουτσινάς** αναφέρθηκε στην **ανάγκη θωράκισης της επιχειρηματικότητας απέναντι στο τραπεζικό** **σύστημα** αλλά και στη δημιουργία διαδικασιών. «*Μπορεί να έχουμε 95% ΜμΕ και να επιζητεί η πολιτεία συγχωνεύσεις, συνενώσεις και κλείσιμο των μικρών επιχειρήσεων, αλλά αυτό θέλει μία λογική και μία ειλικρίνεια. Απαιτείται μία προσέγγιση με δεδομένα για το πόσο εφικτό και πόσο γρήγορα μπορεί να γίνει αυτό, καθώς και ποιες προσαρμογές σε επίπεδο πολιτικών χρειάζεται να γίνουν*» σημείωσε.

Στο πάνελ συμμετείχαν, ακόμα, **ο πρόεδρος του Επιμελητηρίου Αχαΐας, Θοδωρής Λουλούδης, ο πρόεδρος του Επιμελητηρίου Αιτωλοακαρνανίας, Παναγιώτης Τσιχριτζής, ο πρόεδρος του ΤΕΕ Δυτικής Ελλάδας, Βαγγέλης Καραχάλιος, και ο πρόεδρος του Οικονομικού Επιμελητηρίου Β/Δ Πελοποννήσου και Δυτικής Ελλάδας, Γιώργος Παππάς.** Ο κ. Βουτσινάς συνεχάρη δημόσια τους διοργανωτές του συνεδρίου - Περιφέρεια Δυτικής Ελλάδος, Πανεπιστήμιο Πατρών και εφημερίδα «Πελοπόννησος»- καθώς και τον οικοδεσπότη, Θοδωρή Λουλούδη, για την πρωτοβουλία του να αγοράσει και να διατηρήσει ανταγωνιστική την ιστορική εφημερίδα της Αχαΐας, η οποία εκδίδεται ανελλιπώς από το 1886. **Ο κ. Λουλούδης, στην τοποθέτησή του, υπογράμμισε την ανάγκη ενίσχυσης των υποδομών προκειμένου να αναπτυχθούν δυναμικά όλες οι επιχειρήσεις,** ώστε «*να δημιουργηθεί ένα δυναμικό οικοσύστημα, με αύξηση του ΑΕΠ και του κατά κεφαλήν εισοδήματος*» ανέφερε χαρακτηριστικά.

Σε συνέντευξη στο ΙΟΝΙΑΝ TV, την ίδια μέρα, ο κ. Βουτσινάς, αναφέρθηκε στην πληθώρα των χρηματοδοτικών εργαλείων αλλά τον μικρό βαθμό απορρόφησης ενώ σημείωσε **ότι τα Επιμελητήρια οφείλουν να παρέχουν, οργανωμένα, ενημέρωση και υποστήριξη ώστε οι πληροφορίες να φτάνουν σε κάθε γωνιά της χώρας.** Σε ερώτηση σχετικά με το ρόλο της ΚΕΕΕ σημείωσε: «***Η ΚΕΕΕ θα ενισχύσει ακόμη περισσότερο το κύρος της, προς όφελος της πολιτείας, της κοινωνίας, των επιχειρήσεων και των Επιμελητηρίων. Έχουμε την ευθύνη συντονισμού των Επιμελητηρίων.*** *Σε αρμονική συνεργασία με τις νέες και τις παλιές διοικήσεις από τα 59 Επιμελητήρια της χώρας, πραγματοποιούμε άμεσα και αποτελεσματικά παρεμβάσεις προς την πολιτεία ώστε τα προβλήματα των επιχειρήσεων να επιλύονται*».